Објава рата 1912. затекла га је као резервног генерала у пензији. Ратним распоредом Врховне команде постављен је за команданта 3. армије. У Балканским ратовима командовао је Трећом армијом која је ослободила Косово. После ових успеха, поново је преведен из резерве у активну војну службу. И даље је остао командант 3. армије, која је са њим на челу учествовала у Српско-бугарском рату 1913. у одсудним биткама код Овчег Поља и Брегалнице. По завршетку рата извесно време је на располагању, а 9. маја 1914. постављен је за председника Управе Ремонтског фонда Министарства војног.